《次前韵述将归》
元代·方回

我虽无丝无竹亦无肉，犹有杜子美万卷书，
犹有陆士衡三间屋。作诗宁作郊岛之寒瘦，
终不屑元轻而白俗。文章杂在众人中，
大似浊河横济渎。平生浪费几吟笺，
何啻右军九万幅。既尝注漆园之十九言，
又颇拟栗里之四八目。道眼一照百皆妄，
未若奴耕婢织躬课督。江湖落魄但欠一归耳，
休官已幸天从欲。子男女七孙四人，
有菜共羹吾亦足。过此更徼非妄福，
政恐招忧复招辱。宅门夏荫双高桐，
园径秋香万丛菊。于是自歌招隐歌，
歌曰鹤怨猿惊兮在空谷。四十余年萍蓬将七十，
又何必越之南燕之北。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。